Þingræður haldnar á Alþingi Íslendinga



Herra forseti. Það frv., sem hér liggur fyrir, er þmfrv., en samt sem áður þykir mér rétt að fylgja því úr blaði með örfáum orðum. Það er forsaga þessa máls, að það kom í ljós eftir áramótin, að Viðlagasjóð mundi skorta allverulegt fé til þess að standa við þær skuldbindingar, sem á honum hvíla lögum samkv. Þá sendi stjórn Viðlagasjóðs mér till. eða uppkast að frv. um tekjuöflun fyrir sjóðinn, sem var fólgin í því, að framlengt yrði viðlagagjaldið, 2%, til áramóta. Ég taldi eðlilegast í samræmi við þann hátt, sem á var hafður á þessu máli í fyrra, að þingflokkarnir fjölluðu um málið, og þess vegna ritaði ég þingflokkunum bréf, þar sem ég fór fram á, að þeir tilnefndu einn mann í n. til að fjalla um málið, kanna það og koma sér saman um flutning á frv. Það hefur síðan verið gert, og hefur náðst fullkomið samkomulag á milli þingflokkanna um það frv., sem hér liggur fyrir, en er að vísu ofurlítið í breyttri mynd frá því, sem stjórn Viðlagasjóðs lagði upphaflega til, þar sem hún gerði ráð fyrir óbreyttu viðlagagjaldinu til áramóta, en í frv. er gert ráð fyrir einu stigi til Viðlagasjóðs, sem gildi til 28. febr. 1975. Þetta frv. hefur gengið í gegnum hv. Nd., og þar var mælst til þess, að sú n., sem þar fékk það til meðferðar, fjh: og viðskn., hefði samband við fjh.- og viðskn. þessarar hv. d., að þær störfuðu saman að málinu, og hygg ég, að það hafi verið gert. Þess vegna held ég, að það sé ekki nauðsyn, að þetta frv. gangi hér til n., og ég vil mælast til þess, að það væri hægt að komast hjá því, vegna þess að það er nauðsyn á, að þetta frv. hljóti skjóta afgreiðslu, vegna þess að gildistími innheimtu gjaldsins fellur niður 28. febrúar. Þess vegna þarf frv. að afgreiðast nú og hljóta tilskilda staðfestingu og birtingu og er tíminn allnaumur. Ég vildi aðeins segja þessi fáu orð hér og lýsa ánægju minni yfir því, að enn sem fyrr hefur orðið samkomulag á milli þingflokka og þm. um þetta frv. Það tel ég mikils virði. En ég sé ekki ástæðu til að fara út í efnisatriði frv. að öðru leyti né heldur að fara hér út í hugleiðingar um væntanlega afkomu Viðlagasjóðs, hvorki greiðslugetu hans á þessu ári né heldur endanlega afkomu, þegar allt verður upp gert. En í því dæmi eru auðvitað enn þá margir óvissir þættir. Ég legg til. að frv. megi nú ganga til 2. umr.



Herra forseti. Ég kveð mér hljóðs til þess að lýsa yfir stuðningi okkar sjálfstæðismanna við þetta frv. Við munum greiða fyrir því, að það fái afgreiðslu. Ég tel ekki óeðlilegt, eins og hæstv. forsrh. lagði til, að frv. þessu verði vísað til 2. umr., án þess að það fari til u., þar sem um frv. var fjallað á sameiginlegum fundi fjh.- og viðskn. Ed. og Nd., eins og hann raunar gat um. Ég vil þó taka fram í tengslum við þetta frv., að ástæða er til að leggja áherslu á, að tekjuöflun Viðlagasjóðs og ráðstafanir á fé úr Viðlagasjóði hljóta að vera í samræmi við lagasetningu Alþingis þar um. Verði fjármagn eftir í Viðlagasjóði, þegar hann hefur gegnt hlutverki sínu samkv. l. þeim, er Alþ. setti um hann á s.l. ári, er það skilningur okkar, að Alþ. kveði á um, hvernig því fjármagni skuli ráðstafað. Það liggur ekki ljóst fyrir, hvort fjáröflun Viðlagasjóðs, eins og lög gera nú ráð fyrir og þetta frv. þ. á m., nægi til þess að standa undir skuldbindingum, sem sjóðurinn hefur tekist á hendur lögum samkv., en verði þarna um fjármagn að ræða, sem eftir yrði í Viðlagasjóði, þá sýnist sjálfsagt, að Alþ. fjalli um ráðstöfun þess. Ég hlýt enn fremur að vekja athygli á því, að í Nd. hefur verið flutt sérstakt frv. til l. af þeim hv. þm. Guðlaugi Gíslasyni, Gylfa Þ. Gíslasyni, Bjarna Guðnasyni og Ingólfi Jónssyni um það, að tekjur af tolli og söluskatti af þeim húsum, sem flutt hafa verið inn á vegum Víðlagasjóðs, renni til Viðlagasjóðs sjálfs. Við teljum það eðlilegt og raunar annað ósæmilegt en að þessar tekjur renni í Viðlagasjóð. Ef svo yrði, hygg ég, að vonir standi fyllilega til, að Viðlagasjóður geri jafnvel meira en að standa undir sínum skuldbindingum og þar með sé honum gert kleift að inna hlutverk sitt af höndum lögum samkv. Ég vildi láta þetta koma fram við þessa umr. um frv., en ítreka stuðning okkar sjálfstæðismanna við frv., eins og það liggur fyrir.